Kommissionens direktiv 2001/87/EF

af 12. oktober 2001

om ændring af bilag I til Rådets direktiv 91/414/EØF om markedsføring af plantebeskyttelsesmidler med henblik på optagelse af acibenzolar-s-methyl, cyclanilid, ferriphosphat, pymetrozin og pyraflufen-ethyl som aktive stoffer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2001/49/EF(2), særlig artikel 6, stk. 1, og

ud fra følgende betragtninger:

(1) I henhold til artikel 6, stk. 2, i direktiv 91/414/EØF, i det følgende benævnt "direktivet", modtog Frankrig den 15. oktober 1996 en ansøgning fra Novartis, nu Syngenta, om optagelse af det aktive stof acibenzolar-s-methyl (CGA 245704) i direktivets bilag I. Ved Kommissionens beslutning 97/865/EF(3) blev det bekræftet, at dossieret var "fuldstændigt", dvs. at det principielt kunne anses for at opfylde data- og informationskravene i direktivets bilag II og bilag III.

(2) Grækenland modtog en tilsvarende ansøgning den 27. marts 1996 fra Rhône Poulenc Agrochimie SA, nu Aventis CropScience, vedrørende cyclanilid (RPA 090946). Denne ansøgning blev erklæret for fuldstændig ved Kommissionens beslutning 97/137/EF(4).

(3) Tyskland modtog den 27. august 1998 en ansøgning fra W. Neudorff GmbH KG vedrørende ferriphosphat. Denne ansøgning blev erklæret for fuldstændig ved Kommissionens beslutning 1999/43/EF(5).

(4) Tyskland modtog den 4. september 1996 en ansøgning fra Novartis vedrørende pymetrozin (CGA 215 944). Denne ansøgning blev erklæret for fuldstændig ved Kommissionens beslutning 97/865/EF.

(5) Belgien modtog den 16. juni 1997 en ansøgning fra Nihon Nohyaku Co. Ltd vedrørende pyraflufen-ethyl. Denne ansøgning blev erklæret for fuldstændig ved Kommissionens beslutning 98/242/EF(6).

(6) For disse fem aktive stoffer er virkningerne på menneskers sundhed og miljøet blevet vurderet i henhold til direktivets artikel 6, stk. 2 og 4, for de anvendelsesformål, som de respektive ansøgere har foreslået. De rapporterende medlemsstater forelagde udkast til vurderingsrapporter om stofferne for Kommissionen henholdsvis den 17. december 1998 (acibenzolar-s-methyl), den 11. februar 1998 (cyclanilid), den 30. juli 1999 (ferriphosphat), den 28. maj 1998 (pymethrozin) og den 8. juli 1999 (pyraflufen-ethyl).

(7) Udkastene til vurderingsrapporterne er blevet behandlet af medlemsstaterne og Kommissionen i Den Stående Komité for Plantesundhed. Behandlingen blev afsluttet den 29. juni 2001 med Kommissionens individuelle reviderede vurderingsrapporter om acibenzolar-s-methyl, cyclanilid, ferriphosphat, pymethrozin og pyraflufen-ethyl.

(8) Dossieret og oplysningerne fra behandlingen blev også forelagt Den Videnskabelige Komité for Planter. Komitéen fik ikke forelagt nogen særlige spørgsmål vedrørende acibenzolar-s-methyl og ferriphosphat. Den fandt ikke grund til at rejse spørgsmål vedrørende de aktive stoffer i forbindelse med en eventuel optagelse i direktivets bilag I(7). Komitéen gjorde opmærksom på, at det forhold, at der ikke blev fremsat nogen bemærkninger, kun skulle fortolkes som en tilkendegivelse af, at der ikke var nogen påviselig grund til at fremsætte bemærkninger.

(9) Komitéen gav i sin udtalelse(8) om cyclanilid sin fortolkning af visse virkninger iagttaget hos mus og kaniner og anbefalede en revurdering af nedbrydningen af metabolitten 2,4-dichloranilin i jorden. Komitéens anbefalinger er taget i betragtning.

(10) Komitéen vurderede i sin udtalelse(9) om pymetrozin visse virkninger i forbindelse med udledningen af en accepteret daglig indtagelse og en akut referencedosis for forbrugerne.

(11) Komitéen konkluderede i sin udtalelse(10) om pyraflufen-ethyl, at der generelt er en ubetydelig risiko for, at forbindelsen og dens nedbrydningsprodukter vil forurene grundvandet. Nogle nedbrydningsprodukters skæbne under ekstreme forhold bør dog vurderes omhyggeligt.

(12) Det fremgår af de forskellige undersøgelser, at plantebeskyttelsesmidler, der indeholder de pågældende aktive stoffer, kan forventes generelt at opfylde kravene i direktivets artikel 5, stk. 1, litra a) og b), og stk. 3, især med hensyn til de anvendelsesformål, der er undersøgt og udførligt beskrevet i Kommissionens reviderede vurderingsrapporter. Disse aktive stoffer bør derfor optages i bilag I for at sikre, at godkendelse af plantebeskyttelsesmidler, der indeholder de pågældende aktive stoffer, i alle medlemsstater finder sted i overensstemmelse med direktivet.

(13) Efter optagelsen bør medlemsstaterne have en rimelig frist til at gennemføre direktivets bestemmelser om plantebeskyttelsesmidler, der indeholder acibenzolar-s-methyl, cyclanilid, ferriphosphat, pymetrozin eller pyraflufen-ethyl, og især inden denne frist udløb at tage eksisterende foreløbige godkendelser op til fornyet overvejelse eller senest ved fristens udløb meddele nye godkendelser i overensstemmelse med direktivet. Der kan også kræves en længere frist for plantebeskyttelsesmidler, der indeholder et af de pågældende aktive stoffer og andre aktive stoffer i bilag I.

(14) Den reviderede vurderingsrapport er nødvendig, for at medlemsstaterne på rette måde kan gennemføre flere afsnit af de ensartede principper, som er fastlagt i direktivets bilag VI, hvor disse principper henviser til vurderingen af de data, som er blevet forelagt med henblik på optagelse af det aktive stof i direktivets bilag I. Medlemsstaterne bør derfor opbevare de endelige reviderede vurderingsrapporter, så de er tilgængelige for interesserede parter (bortset fra fortrolige oplysninger efter direktivets artikel 14), eller stille dem til rådighed for dem. Hvis en revideret vurderingsrapport skal ajourføres for at tage hensyn til den tekniske og videnskabelige udvikling, bør betingelserne for optagelsen af det pågældende aktive stof i direktivets bilag I også ændres i overensstemmelse med direktivet.

(15) De i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

Tabellen i bilag I til direktiv 91/414/EØF ændres som angivet i bilaget til nærværende direktiv.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. marts 2002. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Til vurderingen af et dossier, der opfylder kravene i bilag III til direktiv 91/414/EØF, og den dermed forbundne beslutningsproces efter de ensartede principper i direktivets bilag VI forlænges fristen i stk. 1 for eksisterende foreløbige godkendelser af plantebeskyttelsesmidler, der indeholder acibenzolar-s-methyl, cyclanilid, ferriphosphat, pymetrozin eller pyraflufen- ethyl, dog til den 31. marts 2003.

3. For plantebeskyttelsesmidler, der indeholder acibenzolar-s-methyl, cyclanilid, ferriphosphat, pymetrozin eller pyraflufen-ethyl sammen med et andet aktivt stof, som er optaget i bilag I til direktiv 91/414/EØF, forlænges fristen i stk. 1 dog, for så vidt som der er fastsat en længere gennemførelsesfrist i direktivet om ændring af bilag I til direktiv 91/414/EØF med henblik på stoffets optagelse i bilaget.

4. Medlemsstaterne opbevarer de reviderede vurderingsrapporter om acibenzolar-s-methyl, cyclanilid, ferriphosphat, pymetrozin og pyraflufen-ethyl, så de er tilgængelige for interesserede parter (bortset fra fortrolige oplysninger efter direktivets artikel 14), eller stiller dem til rådighed for dem efter udtrykkelig anmodning herom.

Artikel 3

Dette direktiv træder i kraft den 1. november 2001.

Artikel 4

Dette direktiv er rettet til medlemsstaterne.

Udfærdiget i Bruxelles, den 12. oktober 2001.

På Kommissionens vegne

David Byrne

Medlem af Kommissionen

(1) EFT L 230 af 19.8.1991, s. 1.

(2) EFT L 176 af 29.6.2001, s. 61.

(3) EFT L 351 af 23.12.1997, s. 67.

(4) EFT L 52 af 22.2.1997, s. 20.

(5) EFT L 14 af 19.1.1999, s. 30.

(6) EFT L 96 af 28.3.1998, s. 45.

(7) Referat af mødet i Den Videnskabelige Komité for Planter den 7. marts 2001 (acibenzolar-s-methyl);referat af mødet i Den Videnskabelige Komité for Planter den 4. juni 2001 (ferriphosphat).Referat af mødet i Den Videnskabelige Komité for Planter den 7. marts 2001 (acibenzolar-s-methyl); referat af mødet i Den Videnskabelige Komité for Planter den 4. juni 2001 (ferriphosphat).

(8) Udtalelse fra Den Videnskabelige Komité for Planter om vurderingen af cyclanilid i forbindelse med direktiv 91/414/EØF om markedsføring af plantebeskyttelsesmidler. SCP/CYCLAN/002-endelig, af 11. december 2000.

(9) Udtalelse fra Den Videnskabelige Komité for Planter om vurderingen af pymetrozin i forbindelse med direktiv 91/414/EØF om markedsføring af plantebeskyttelsesmidler. SCP/PYMETR/002-endelig, af 31. januar 2001.

(10) Udtalelse fra Den Videnskabelige Komité for Planter om vurderingen af pyraflufen-ethyl i forbindelse med direktiv 91/414/EØF om markedsføring af plantebeskyttelsesmidler. SCP/PYRA/002-endelig, af 7. marts 2001.

BILAG

POSTER, SOM SKAL OPTAGES I TABELLEN I BILAG I TIL DIREKTIV 91/414/EØF

">TABELPOSITION>"